Quora

Ang Quora ( ko-ra ) ay isang websayt kung saan maaaring magtanong, magsagot, sumabaybay, at mag-edit ang mga tagagamit. Kadalasang naglalaman ito ng mga paksang ukol sa katotohanan o sa anyo ng mga opinyon. Ang may-ari nito, Quora Inc., ay nakabase sa Mountain View, California, Estados Unidos .

Ang kumpanya ay itinatag noong Hunyo 2009, at ang websayt ay isinapubliko noong Hunyo 21, 2010.  Ang mga gumagamit ay maaaring makipagtulungan sa pamamagitan ng pag-edit ng mga katanungan at pagmumungkahi sa mga sagot na naisumite ng iba pang mga gumagamit. 

Noong 2020, ang websayt ay binisita ng tinatayang 590 milyong mga magkakaibang indibidwal bawat buwan.

Kasaysayan 

Magkasamang empleyado ng Facebook sina Adam D'Angelo at Charlie Cheever na nagtaguyod sa Quora noong Hunyo 2009. Sabi ni Cheever tungkol sa pamimili ng pangalang orihinal, unang ginamit ang "quorum" o pagsasama-samang pampubliko. Isinulat daw nila ang mga ideyang napag-isipan hanggang sa nakakuha sila ng 5 o 6 na mga kandidato. Ang pinakamalapit na sana sa halip na "Quora" ay "Quiver" ngunit ginamit na lang ang naunang "Quora".

Ang plataporma ng Quora ay lumago nang mabilis noon pang 2010. Simula noong Abril 2017, sinabi ng Quora na nagkaroon ng 190 milyong buwanang mga natatanging bisita, mula sa 100 milyong mga tagagamit makalipas lamang ng isang taon.

2010–2013: Maagang paglaki 
Noong 2011 ng Hunyo, ibinago ng Quora ang paraang paggamit ng kanilang websayt. Nakalathala sila ng opisyal na app sa iPhone noong ika-29 ng Setyembre, 2011, at isang app pang-Android noong ika-5 ng Setyembre, 2012.

Noong Setyembre ng 2012 inanunsiyo ng Quora na iiwanin ni Charlie Cheever ang kaiyang puwesto sa kompanya, ngunit mananatili siya bilang tagagabay.

Noong Enero ng 2013, inilunsad ng Quora ang blogging platform upang makapaglathala ang mga tagagamit sa kanilang mga profile, kahit na hindi ito pansagot.

Inilunsad ng Quora ang opsyon para sa pambuong paghahanap sa teksto (full-text search) ng mga katanungan at kasagutan sa websayt noong Marso 20, 2013 at idinagdag ito sa mga kagamitang mobile noong kahulihan ng Mayo 2013. Inihayag din noong Mayo 2013 na ang kabuuang bilang ng gumagamit nito ay nagdoble kumpara sa parehong panahon noong  nakaraang taon. Noong Nobyembre 2013, ipinakilala ng Quora ang isang tampok na tinatawag na "Stats" upang payagan ang lahat ng mga gumagamit ng Quora na makita ang buod at detalyadong mga istatistika tungkol sa kung gaano karaming mga tao ang tumungo, bumoto, at nagbahagi ng kanilang mga katanungan at sagot. Iniulat ng TechCrunch na, kahit na walang agarang pagpaplano ang Quora para sa pinagkukunan ng kita, naniniwala sila na ang mga search ad ay maaaring makatulong sa kanilang mga mapagkukunan sa kalaunan.

2014–2017: Patuloy na paglaki at mga pagdaragdag 

Ang Quora ay umuusbong sa "isang mas organisadong Yahoo Answers, isang klaseng Reddit, isang mapagpalagay na Wikipedia" at naging tanyag sa mga teknikal na pangkat.  Noong Abril 2014, nakalikom ang Quora ng $ 80 milyon mula sa Tiger Global sa isang naiulat na halagang $ 900 milyon.

Noong Marso 2016, napasakamay ng Quora ang websayt na Parlio.

Noong Abril 2016, sinimulan ng Quora ang isang limitadong paglulunsad ng mga anunsiyong pampatalastas sa websayt. Sa susunod na ilang mga taon, unti-unting nagsimulang magpakita ng higit pang mga ad ang websayt, ngunit pinapanatili pa rin ang mga pagsisikap na limitahan ang bilang ng mga ad at ipakita ang mga ito na nauugnay sa mga tagagamit.

Noong Oktubre 2016, inilunsad ng Quora ang isang bersyon sa Espanyol ng websayt sa publiko; noong unang bahagi ng 2017, isang bersyong beta sa Pranses ang inihayag.  Noong Mayo 2017, ipinakilala ang mga beta na bersyon sa Aleman at Italyano.  Noong Setyembre 2017, isang beta na bersyon sa Hapones ang inilunsad. Noong Abril 2018, ang mga bersyong beta sa Hindi, Portuges, at Indones ay inilunsad. Noong Setyembre 2018, inihayag ng Quora ang mga karagdagang bersyon sa Bengali, Marathi, Tamil, Telugu, Finlandes, Noruwego, Suweko, at Olandes ay susunod.

Noong Pebrero 9, 2017, inanunsyo ng Quora ang mga pagbabago sa kanilang tampok na "anonymity feature", na naghihiwalay sa mga katanungan at mga pagbabagong patago mula sa mga orihinal na akawnt na kaakibat nito. Dahil dito, ang mga ibang tagagamit ay hindi maaaring makahanap sa mga tunay na akawnt na naglathala sa mga pagbabago o katanungang ginawa.

Noong Abril 2017, sinabi ng Quora na mayroong 190 milyong mga buwanang natatanging mga bisita, mula sa 100 milyon noong nakaraang taon. Sa parehong buwan na iyon, iniulat ng Quora na nakatanggap sila ng pagpopondo na may tinatayang $ 1.8 bilyon.

2018–ngayon: Maunlad na paglago at karagdagang isyu 
Noong Setyembre 2018, iniulat ng Quora na tumatanggap ito ng 300 milyong natatanging mga bisita bawat buwan. Sa kabila ng malaking bilang ng mga nakarehistrong gumagamit, ang Quora ay hindi pa rin nagtataglay ng parehong antas ng pangunahing katanyagan tulad ng Twitter, na, sa panahong iyon, ay mayroong humigit-kumulang 326 milyong mga rehistradong tagagamit. Maaaring ito ay dahil sa malaking bilang ng mga nakarehistrong tagagamit sa websayt na hindi gumagamit nang regular at marami ang hindi alam na mayroon silang mga nagawang akawnt. Karamihan sa kanila ay nakalikha ng akawnt ngunit hindi namamalayan sa pamamagitan ng iba pang mga websayt na kaakibat sa Quora o nilikha ang mga ito dati pa nang ilang taon at nakalimutan ito. Gumagamit ang Quora ng iba't ibang paraan upang pilitin ang mga gumagamit na mag-login o magrehistro bago nila makita ang higit pang mga nilalaman. 

Noong Disyembre 2018, inihayag ng Quora na humigit-kumulang na 100 milyong mga akawnt ng mga gumagamit ang naapektuhan sa isang paglusob sa datos. Kasama sa mga na-hack na impormasyon ang mga pangalan ng mga gumagamit, mga direksiyon ng e-liham, nakatagong password, datos mula sa mga social network tulad ng Facebook at Twitter kung pinili ng mga tao na i-link ang mga ito sa kanilang mga akawnt sa Quora, mga katanungan na tinanong nila, at mga sagot na isinulat nila. Sinabi ni Adam D'Angelo na karamihan sa mga nilalaman ng Quora ay naisapubliko na ngunit sa paglusob ng mga pribadong datos, ito ay seryosong usapin.

Pagsapit ng Mayo 2019, ang Quora ay nagkakahalaga ng $ 2 bilyon bilang isang kumpanya at tinatapos nito ang kabuuang $ 60 milyon na pamumuhunan, na pinangunahan ng Valor Equity Partners, isang pribadong kumpanya ng equity na may kaugnayan sa Tesla, Inc. at SpaceX. Sa kabila nito, nagpakita pa rin ang websayt ng napakaunting mga ad kumpara sa iba pang mga websayt na kauri nito at nagpupumilit pa rin ang kumpanya na makaipon, na kumita lamang ng $ 20 milyon sa kabuuang kita noong 2018. Maraming mga namumuhunan ang hindi muna umasa sa pagkakataong mamuhunan sa Quora, na nagbanggit sa kadahilanang "hindi maayos na pagtatala ng kumpanya sa aktwal na kita."

Noong Disyembre 2019, inihayag ni Quora na bubuksan nito ang kauna-unahang internasyonal na tanggapan ng Inhenyeriya sa Vancouver, na haharapin ang pag-aaral ng makina at iba pang mga pagpapaandar sa aspeto nito. Sa buwan ding iyon, inilunsad ng Quora ang mga bersyon sa wikang Arabe, Guharati, Ebreo, Kannada, Malayalam, at Telugu.

Noong Hunyo 2020, bilang resulta ng pandemya ng coronavirus, inanunsyo ni Adam D'Angelo na ang Quora ay magiging "remote first", nangangahulugang ang karamihan sa mga empleyado ay hindi kailangang pumunta sa opisina upang magtrabaho.

Talaan ng mga kapanahunan ng Quora

Talasanggunian

Mga kawingang panlabas 

 Opisyal na Websayt
Mga Wikang nakabilang sa Quora
Edukasyon
Mga website
Internet